Кукмара районында актер, Татарстанның халык артисты Гәбделфәрт Шәрәфиевка кабер ташы ачу чарасы узачак

	26 июнь, 15.30 сәгатьтә Татарстанның Кукмара районы Янил авылында Г.Камал исемендәге Татар дәүләт Академия театры актеры, Татарстанның халык артисты Гәбделфәрт Шәрәфиевка (1951-2014) кабер ташы ачу чарасы уза. Артистны искә алу өчен аның туганнары, Камал театры коллективы һәм Татарстан Республикасының Мәдәният министрлыгы вәкилләре килә.	 Актер турында:

Шәрәфиев Гәбделфәрт Әхәт улы 1951 елның 6 гыйнварында Татарстанның Кукмара районы Янил авылында туа. 1973 елда Ленинградта театр институтын тәмамлый (ЛГИТМИК, татар студиясе) һәм Татар академия театрында эшли башлый. 

Иҗади эшчәнлеге елларында Г.Ә.Шәрәфиев татар, рус һәм чит ил драматургларының төрле жанрлардагы спектакльләрендә 70 артык роль башкара. Аның актерлык үзенчәлеген чагылдырган беренче рольләре: М.Әмирнең “Агыйдел”ендә – Рахманов, М.Сторожеваяның “Хата с краю”сында – Степан, Г.Боровикның “Интервью в Буэнос-Айресе”сында – Педро, Т.Гыйззәтнең “Ташкыннар”ында – Нургали, А.Кузнецовның “Тшккшбер гашыйклар”ында – Алеша, К.Гольдониның “Бабьи сплетни”сында – Арлекин, Р.Хәмиднең “Синең урыныңа кайттым”ында – Зәйтүн, Ш.Тотның “Нихәл, яшь иптәш”ендә – Андраш Хомлок.

Артист рольләренең һәрберсен  аңа гына хас талант һәм бөек профессиональлек белән башкара, эшенә тырышлык, җаваплылык, фидакарьлек белән килүе аңа тамашачылар мәхәббәтен һәм хезмәттәшләре хөрмәтен бүләк итә.  
	---	
Камал театры

	№ --- | 23.06.2017	


